Бягащите от война – представи, страхове, различия. Различност и съвместно съжителство. | Акцент, Анализ, Анализи | Marginalia\nСнимка: CC-BY Светла Енчева\nБягащите от война – представи, страхове, различия. Различност и съвместно съжителство.\n21.10.2016 21.10.2016 Миглена Герасимова\t143Бежанци, Миграция, Расизъм\n„Маргиналия“ публикува анализа на Миглена Герасимова в три части. Първата беше за образа на бежанеца според българите. Втората част беше посветена на това, как бежанците у нас възприемат българите. В третата част, която поставяме на вниманието ви сега, акцентът е върху различността и съвместното съжителство.\nЧаст 2: Различността, или… ?\nИма ли различия между бежанците\nБежанците в България идват от различни държави, което обяснява различното им поведение и култура. Колкото и да си приличат арабските държави една с друга, толкова и се различават. И това ясно се забелязва от хората, които имат честа среща с тях. Дори самите бежанци разграничават себе си едни от други.\nРазличията между тях са в поведението, темперамента и културата, а понякога и във външния вид.\nРазличията между бежанците, според българите\nОт началото на бежанския поток досега през България минават няколкото бежански вълни, в които има хора от различни националности, които видимо са много различни едни от други, както по поведение, така и на външен вид. През България преминават сирийци, иракчани, афганистанци, пакистанци, кюрди, сомалийци, мароканци и др. В някои разкази хората говорят за разликите между бежанците в отделните вълни. Според мнозина бежанците отпреди две години са изглеждали повече като хора, които се нуждаят от помощ, отколкото тези, които идват сега.\nКогато българите правят разграничения между отделните бежанци, те ги разграничават основно по поведение – агресивни, спокойни, такива, които създават проблеми и такива, които си живеят спокойно и по народност. Реалният образ за човек, идващ от конкретна държава се изгражда, като се засекат поведението с народността. Преценката обикновено минава през усещането за сигурност, което до голяма степен определя и настройката на местните жители към бежанците.\n„Естествено, че има разделения. Едните помагат на хората или си търсят работа, макар и временна с цел да са в ползва на обществото и на себе си, а другите гледат как откраднат или навредят на някого.“\nСпоред някои респонденти сирийците са по-скромни и непретенциозни хора, които с времето решават какво да правят със себе си и постепенно се отърсват от шока. Кюрдите са по-манипулативни и значително по-конфликтни. При появата на афганистанците веднага започва конфликт. Йезидите са по-затворени, подхождат с голямо уважение към личното пространство на хората, за разлика от много други в лагера. Пакистанците в Харманли само с търговия се опитват да се занимават, тъй като с другото се оказва, че им е трудно, опитали са в строителството, но бързо се отказали. За Иракчаните никой нищо не споделя.\nРазличията между бежанците, според бежанците\nСамите бежанци също се делят на групи и често споделят, че между отделните групи има проблеми. В разказите с бежанци най-честият конфликт, който се забелязва, е негативното отношение на почти всички бежанци към кюрдите, както и обратното. Според някои сирийци кюрдите не искат да седят в България и много бързо заминават за Германия, което се обяснява с нежеланието им да работят. Понякога самите те толкова много се разграничават по между си, че са съгласни синът им да се ожени за християнка, само не и за мюсюлманка от друга секта.\nЕдин респондент от Сирия, които живее отдавна в България, казва, че е много неправилно от страна на българите да обобщават, наричайки някого арабин, тъй като арабите са много различни, идват от няколко държави и всяка държава е със своите особености, култура, традиции и най-вече политика. За отделните арабски държави той разказва, че с кюрди например „никога не можеш да излезеш на глава“. За афганистанците и пакистанците жената задължително трябва да е покрита, а Ливан е Европейската държава в арабския свят, жените им по нищо не се различават от европейските жени. А за Сирия казва, че там има всичко, „каквото си поискаш, има го…“ Казва, че в Сирия има всякакви народности и религии, включително и много християни и всяка си е с своята си особеност и всички си живеят мирно. Тук отново не се споменава нищо за Ирак.\nХората, които идват като бежанци у нас, са с различни националност и култура. Жителите на Харманли, като по-малък град, в който контактът между местни и бежанци е по-възможен, имат повече и по-ясни наблюдения върху поведението и културата на отделните групи. А в градове като София, където контактът с бежанци е значително по-усложнен, наблюденията върху различията помежду им не са толкова възможни, което до голяма степен поставя всички в едно общо мнение, което подсилва предубедеността и още повече ограничава възможностите за контакт. Невъзможността да изградиш вариативна представа за отделните групи те кара да си мислиш че всички са добри или всички са лоши, в зависимост от това, което си имал възможност да срещнеш, без да може да видиш разликите в него.\nРазличност или не?\nГоворейки за различия между две култури, в зависимост от настройката и желанието за преодоляването им излиза, че човек, когато иска да намери прилики, винаги ще ги намери и когато иска да намери различния, винаги ще ги намери.\nПовечето респонденти местни жители смятат, че нашата култура е много по-различна от арабската – „това са хора напълно далечни от нашата среда“. Това твърдение обикновеното се свързва с хора, които нямат много задълбочени отношения с бежанци. От друга страна, тези, които са ежедневно с тях – работят или са изградили приятелства, са по-склонни да признаят близостта на културите ни. Тук отново излиза, че опознаването е ключът към стопяване на различието.\n„Ми, аз мисля, че няма разлики. Навсякъде са настроени доста негативно, изплашени, даже враждебни. Но в момента, в който опознаят бежанците, както хората в Харманли, изведнъж напрежението пада. Там всичко вече е на арабски и на български. Просто хората си ги приемат нормално. Това е проблемът – сближаването.“\nБежанците, с които говорим, вече са изградили някаква среда, което ги кара да се чувстват комфортно и им позволява да изразят реално мнение за това до колко усещат различията в културно отношение, каквото се случва и с местите жители, който са останали трайно в тяхното обкръжение.\nБежанците определят нашата култура като близка до тяхната и споделят, че се чувстват много добре у нас. Те смятат, че двете ни култури имат много общо, включително и исторически, като тук се визират отношенията с Турция, която често пъти се приемат като заплаха. Малка част от българите обаче са наясно с този исторически факт и често свързват хората, изповядващи ислям, с турците поробители, откъдето идва основното предубеждение по отношение на хората от арабските държави. Често пъти представите за бежанците се изграждат през клишетата, с които свързваме арабския свят, които ние определяме като различност. Едно от тях е религията, която се разпознава като чужда за района ни, както и за Европейския съюз, към който ние се числим. Според мнозина български респонденти различната религия задава различни култура и навици, което те определят като проблем за приобщаването им. Отвъд религията няма голяма разлика, но според някои местни респонденти тя е основа за създаване на нови гета в българските градове.\n„Абе културата (…) в Сирия там законът бил така – има три жени и 10 -15 деца. Нямат нищо общо тука с нашата култура.“\nОт друга страна, самите бежанци не усещат натиск или притеснение, свързани с религията си, и споделят, че за тях е без значение дали си християнин, или мюсюлманин, ти си човек и всички хора са хора. Те казват, че тук се чувстват добре, без да пречат или някого на тях да им пречи си изповядват религията и създават нови приятелства, както със свои, така и с местни жители, без проблем, без страх. Тук се чувстват спокойни за себе си и за децата си.\n„Българите са много добри. Можеш да отидеш навсякъде и да помолиш и повечето от хората ще ти помогнат. Ние не сме далеч от България. Само една държава ни дели. Дори езикът – бях изненадан, че някои български думи са като нашите. Захар, например. Също историческите отношения, заради Османската империя, също и нравите.“\nСпоред бежанците религията има много ограничено влияние и по-скоро е основание за премахване на различията, а не за подсилване, защото Бог учи да обичаме всички хора „всички са свободни“. Изглежда, че ние имаме конфликт с различните, но по някакъв социално приемлив начин сме толерантни и макар, че нещо не ни харесва не го демонстрираме, а тихичко си мрънкаме. Или не го харесваме само докато го опознаем и когато го опознаем, вече сме на друго мнение. Според един приятел на бежанците, който помага в лагера в Харманли, разлики между тях и нас няма. Има образовани хора, има и необразовани и у тях и у нас. Има такива, които говорят по три езика, и то много добре. Има такива, които ни превъзхождат. Разказвайки за посрещането на Коледа в лагера, че всички мюсюлмани са се радвали на елхата и на Коледа.\n„Какви мюсюлмани, бе, радват се на Merry Christmas. Ето, виж какви хубави деца. Какви мюсюлмани, бе, к‘ви пет лева, к‘ви терористи!“\nЧесто местните, които се срещат ежедневно с бежанци, казват, че те са по-добри и по-възпитани от нас. Показват отношение и внимание, което е част от културата им разгледана малко по-напред в текста – Приятелството и Заедността.\nСпоред много от бежанците разликите между сирийците и французите са по-големи от тези между българите и сирийците, затова на повечето от тях им е било трудно да оцелеят във Франция. За тях в България и Турция е по-лесно, защото хората и нравите са едни и същи. Бежанците смятат, че културата и до голяма степен начина на живот са много близки. Сравнението, този път с положителна конотация, е, че те отново са в Сирия, този път, защото чувстват, че тук са намерили дом. А това твърдение е в силен конфликт с мнението на Българите за самите себе си и начина, по който ние виждаме бежанците. Често с фокус върху различността се коментира поведението на бежанците, което се числи към културните различия, които пречат те да се интегрират у нас. Според доброволец работещ с бежанци твърдението, че тяхната култура е много по-различна, несъвместима даже с нашата и че те искат да си наложат тяхната култура и да ни асимилират, са медийни манипулации. А всъщност:\n„Когато ние общуваме с тези хора, ще видим, че нашата култура е твърде близка до тяхната, ама убийствено близка, и твърде далечна е нашата от западната.“\nОказва се, че ние самите не сме съвсем наясно къде точно се намираме. Много респонденти бежанци, особено тези, които вече са от по-дълго в България и са намерили своето място, не намират големи различия с българите. Мнозина от тях казват, че хората в България са като в Сирия. Поставят България някъде по средата между Европа и Сирия, което прави отношението на хората към новодошлите нито прекалено топло, нито студено като в европейските държави. Те целят многообразието в страната и казват, че най-хубавото нещо на България е, че тук има всичко и че можеш да намериш и Изтока, и Запада, което предразполага всякакви видове чужденци да се чувстват добре тук, тъй като има среда за всеки. И различията много бързо изчезват, „това е място, което приема различията“.\nМного от бежанците споделят, че са по-склонни да живеят тук и в някоя източноевропейска държава, отколкото в Западна Европа, тъй като тук не се чувстват като чужденци, за разлика от Западна Европа. Няколко респонденти, бягайки от войната, са отишли директно в западноевропейски държави, защото в началото са мислели, че там, ще им е по-добре и ще живеят по леко, но скоро след това решават да се върнат тук, тъй като тук намират същите хора, които са отворени към новото и различното. Някои споделят, че им е било много трудно да живеят с германците, за това решили да се върнат тук, въпреки трудностите при изкарването на пари. Те казват, че тук се чувстват по добре и в свои води. „Отказах се от западна Европа, видях, че тук е по-хубаво и по-като у дома“. Един от респондентите даже споделя, че донякъде и природата в България напомня за Сирия, на малко територия има всичко, пустиня, море, планина. Той споделя, че когато е в България Сирия не му липсва толкова много, защото тук не е проблем да си различен, защото всички за различни. И проблемите за чужденците са почти същите и за местните, както с институции, така и с намирането на работа, оцеляването и всичко останало.\nЧаст 3: Съжителството, възможно или не? Отношение и страх.\nЧесто критиките към бежанците са сериозни, както по отношение на дисциплината в лагерите, така и извън тях. Според някои доброволци, бежанците са по-склонни да спазват определен ред там, където имат намерение да останат. Обикновено тези, които правят най-големите бели, са първите, които си тръгват.\nСлед получаването на статут и излизането от бежанския лагер пред всеки бежанец стоят две много важни и трудни за осъществяване мисии. Едната е намиране на нов дом, а другата е намиране на работа и, някак си между другото, учене на език. Езикът се оказва по-лесният казус, защото в някои от бежанските лагери вече е започнала обучителна програма. За по-заможните и/или образовани бежанци сякаш казусът се улеснява малко, но за останалите е много трудно. Най-лесният начин един бежанец да се справи със ситуацията е, ако за времето в лагера е успял да създаде приятелства и контакти с местни хора, които да го подкрепят в начинанието му с контакти, покрив, превод при необходимост и др. В общия случай излиза, че тези, които имат финансова възможност и са по-добре поставени в материално и интелектуално отношение, успяват лесно да се интегрират в обществото. Много често това става посредством търговия или някакъв друг собствен бизнес. Много хора започват в лагера, но после си намират работа, квартира и така постепенно намират начин да се интегрират в обществото, но има и голямо текучество на хора, които идват за малко в лагера после продължават за Европа, заместват ги други и т.н.\nКой и защо остава в България и кой и защо си тръгва?\nПо-голяма част от бежанците просто преминават през България на път за Западна Европа. Основната причина за това е икономическата обстановка в България и донякъде невъзможността, донякъде нежеланието на държавата да поеме грижата за идващите тук хора, бягащи от войната. Много от тях отиват при роднини в различни европейски държави, а други целят обещано жилище и 300 евро в Германия.\n„Тези хора имат нужда от много по-голяма подкрепа в началото. Това, което коментирахме – интеграционни програми да има. Да се знае това дете как започва училище, тоя баща като започне работа, бременната жена как ще роди. Те са оставени сами на себе си. Получаваш статут и те гонят от лагера. Никой не те пита къде си, как си, знаеш ли езика. Те попадат в ръцете на трафиканти. Много тъжно. Така че много, много неща трябва да се променят. На институционално ниво, като практики и на ниво нагласи трябва да се работи повсеместно. И като чуеш посланията на политиците, които медиите разпространяват още по-силно, нещата се усложняват още повече.“\nТези хора, които остават в България, могат да бъдат групирани в няколко категории: хора с роднини, които да подкрепят по някакъв начин началото на новото място; материално подсигурени, които могат да започнат собствен бизнес или могат да си позволят да изчакат достатъчно, за да научат езика и да намерят своето място; много бедни, които не могат да заминат поради липса на средства и им се налага да останат тук. Според самите бежанци тези от тях, които не се плашат от работа остават тук и им харесва. Една от големите спънки, които разпознават бежанците пред възможността да останат и да живеят тук, е огромната бюрокрация на държавата, която много ги затруднява да организират своите документи. Изглежда, че България се харесва на всички, които са намерили ниша, в която да се реализират. Когато успеят, никой от тях не мисли за пътуване на друго място, а често и преди това. Проблемът е намирането на тази ниша или място тук. България е много хубаво място и тези, които решават да останат тук, ясно си дават сметка за това, но всички те казват, че в България „ти харесва тогава, когато имаш пари“, ако нямаш, не можеш да се справиш и да оцелееш.\nМного бежанци споделят, че условията за един бежанец в Германия са далеч по-добри, отколкото тук, особено за семейство с деца, тъй като там им се поема здравната помощ, каквато тук липсва. Това кара много от семействата да се целят в Германия. Те бягат, защото търсят по-добри възможност да се реализират. Целта са държави като Германия, Швеция, Белгия. Някои доброволци смятат, че до един момент в началото нашите лагери нарочно са държани с лоши условия, за да може бежанците да имат основания да не искат да останат тук и да кажат на другите да не идват насам. Което донякъде се постига, ако наистина това е била началната цел. Много от местните жители, които имат контакти с бежанци, смятат, че държавата е трябвало да намери начин да се възползва и да интегрира бързо в нашата икономика тези, които са образовани и интелигентни, тъй като те в един момент ще започнат да работят за държавата ни и ще попълнят местата на многото българи, избягали в чужбина.\nБежанците осъзнават важността на свободата в човешкия живот, като си дават сметка за това, че е много важно със своята свобода да не пречиш на тази на човека до теб. Според много бежанци избрали България за своята нова родина по-необразованите предпочитат да отидат в Западна Европа, защото там с помощите ще могат да се справят по-лесно, а оцеляването в България изисква определени умения и интелект.\n„Аз ще остана в България. Ако Сирия се оправи и войната свърши, ще се върна в Сирия. Но ще се връщам в България. България ми помогна, даде ми сигурност, направи много за мен. Не бих напуснал България, ще остана тук… Това е прекрасна страна, повярвай ми! Трябва да познаваш страната, за да я харесаш, но в същото време е близка до нашата култура. В Европа отношенията между хората, в семейството, са различни. Живял съм в Германия 2 месеца и 10 дни. Там е различно. Понякога тук се чувствам, все едно съм в Сирия.“\nВ началото се появява сравнението със Сирия, но в отрицателен смисъл, а сега, когато вече са минали няколко години и хората са се справили с най-големите затруднения, вече започват да се чувстват спокойни и да усещат и позитивите от живеенето в България. Усещането, че са в Сирия в началото ги плаши, от гледна точка на отношението на институциите, непознатите граждани, но после се проявява положителната страна на приликата със Сирия, която ги подтиква да останат тук. Едно от момчетата бежанци, с които разговарям, споделя, че е бил приет от българско семейство. Казва, че това е нещо, което може да се случи в Сирия, но не и другаде, а сега става тук. Затова не може да си представи да отиде да живее другаде. За него това вече е неговият дом. Бежанците като цяло определят българската култура за много близка до тази на Сирия и много далечна от тази на Европа и затова те се чувстват толкова добре тук.\n„Ако България даде на бежанците дори половината от това, което им дава Германия, никой няма да си тръгне оттук. Тук, когато получиш документи, си навън.“\nБългарите казват, че бежанците не остават в България, защото не са приети от местните жители и администрацията. Те казват, че хората не ги харесват и не ги искат, но нито един от бежанците респонденти не казва, че българите са лоши, или че има някакъв проблем с тях. Това говори за две неща: или голямо лицемерие от страна на българите, или голяма любезност от страна на бежанците. Често пъти се случва така, че местните, които контактуват с бежанците, са тези, които искат да направят пари от тях, или поне те са първите, които осъществяват контакт. По-трудно става така, че българин подхожда към тях, ей така на добра воля. Често медиите работят срещу бежанците, като разпространяват невяра информация. Това много пречи на бежанците да се установят в България. Хората си мислят, че те носят заразни болести, че са ислямисти и т.н. Не им дават квартири, а когато те не могат да намерят място, където да живеят и да подпишат договор, няма как да им бъдат издадени лични документи. Оттам идва и проблемът с работата и така се завърта един омагьосан кръг. Изглежда, че държавата не е подготвена за случващото се и се учи в движение, изменяйки действащите политики за приемане на хора, нуждаещи се от закрила. Редица доброволци разказват за това, че постепенно се включват и създават нови програми за подпомагане и обучения, които преди изобщо не са съществували в държавата ни.\nОт всички групи, които идват насам, сирийците се интегрират много добре навсякъде. В България, тъй като е трудно, остават отворени млади хора, които не се страхуват от работа и такива, които не могат да получат статут и остават закотвени в държавата. Според хора, работещи в системата с бежанци, те се интегрират много добре в България. У нас няма опасност да се създадат гета от неграмотни бежанци. Фактите сочат, че арабите, които са в България, лесно се адаптират към средата. Децата им са образовани и с по няколко езика. Но на държавно ниво държавно-интеграционна програма няма, за което свидетелстват както хората в системата, така и доброволците, а и самите бежанци. На бежанците им харесва тук, защото тук намират сходно разбиране за живота. По трудно приемат крайно организираната среда на западна Европа. Но пък там дават помощи, което провокира по-голямата част от тях да избере по лекия живот. Тези, които са се върнали, тук разказват, че като цяло не се усеща много по-специално отношение. Материално си подсигурен, но никога не можеш да завържеш приятелство и когато в 4 часа свършиш работа, ти си отиваш в махалата.\nРолята на страха\nСъществен елемент от разговорите с респондентите местни жители е темата за страха. Страхът от непознатото, страхът от асимилацията, страхът от икономическата несигурност, от това, че ще останат по-малко ресурси за нас, страхът изобщо: „да, страхувам се, не знам точно от какво, нещо ме кара да се чувствам несигурна“. Често пъти информационният вакуум отваря място за спекулации, като това, че чужденците ще ни вземат работните места и проблеми със сигурността и др. такива. Неинформираността стои в основата на омразата. Различни политически партии и сили печелят от страха и омразата на хората.\nОт казаното до тук по отношение на представите за бежанците и факторите, които формират представите много, ясно се вижда, че хората, които имат положително мнение за бежанците, са тези, които имат контакти с тях. В много от разговорите се коментира факторът страх, без реално основание за него. Страхът от това, че не знаем какво могат да ни направят, понеже не ги познаваме, но и не желаем да ги опознаем.\n„по-добре да си стоят там, откъдето са дошли… Страх те е да минеш покрай тях, не е да не те е страх, или може би, е някакво такова чувство на притеснение ли, свиваш се.“\nНякои от респондентите доброволци, споделят, че поради страха от непознатото много от хората са скептични по отношение на бежанците, като тук доброволците разпознават като най-страшен факта, че няма желание за опознаване на различността.\nОт разказите на респондентите в Харманли става ясно, че в началото, когато бежанците са дошли за първи път, хората са били уплашени, едва ли не са си мислели, че ще дойдат терористи. Започнали са протести. Но постепенно, когато хората в града започват да опознават бежанците, двете общности започват да си съжителстват много добре и спокойно. Градът започва да печели от тях, стандартът на живот се вдига, страхът изчезва. Хората в Харманли бързо са намерили начин да печелят от бежанците. Някои респонденти от Харманли споделят, че когато са опознават бежанците си дават сметка, че разлика между тях и нас в чисто човешки план няма. Страхът минава, когато приемеш различието на други спокойно. В град като Харманли личният контакт с бежанеца става много лесен и достъпен, това е основната причина страхът там да изчезне толкова бързо. Целият град се превръща в контактна зона и комуникацията е лесна, запознанството е бързо. Когато познаваш някого, е много по-трудно да си помислиш да му навредиш или да си помислиш, че той би могъл да ти навреди. Сега, когато бежанците ги няма, някои от респондентите твърдят, че градът тръгва пак надолу, че е опустява. Усеща се липсата им и то по-скоро неприятно.\nВ София страхът от бежанците сякаш се забелязва повече, тъй като тук възможността за контакт е най-ограничена. Но от разгледаните ситуации отново излиза, че там където, има възможност за контакт, страхът отсъства, а вместо него има разбиране. За голяма част от респондентите от София отношението към бежанците се променя след инцидентите в Кьолн и Париж. Сега те са много по строго и зорко наблюдавани и тези, които не ги харесват, имат по-сериозно основание да задействат пропаганда срещу тях и да настройват местното население.\nЕдно от нещата, свързани с поведението на бежанците, което плаши хората, е това, че те често се движат по групи. Което до голяма степен е обяснимо, имайки се предвид факта, че те самите също са уплашени, че не говорят езика на държавата в която се намират и вероятността да се справят по-добре е когато са заедно. Но хората казват, че само присъствието им създава напрежение, когато са на групи, макар, че нищо не правят. А също възможна причина, която провокира страховете и предразсъдъците на хората е това, че не разбират езика им. Основно се забелязва, че те нямат проблеми със семейните бежанци и страх от тях. Притесненията са свързани с многото мъже, които винаги са на групи. Искат по-голям контрол. Както в лагерите, така и извън тях. Тук отново се позоваваме само на предположението, че когато един човек е със семейството си, той няма да тръгна да прави проблеми, без да се опитаме да разберем или опознаем другостта.\nВ основата на страха седи непознатото, защото не знаеш какво можеш да очакваш от него.\n„Бях на улицата и ме спря, обясни как трябвало да звънне на брат си и било важно. Нямах му доверие напълно затова си държах телефона в ръка и той ми диктуваше. Никой не вдигна затова ме помоли да оставя съобщение на английски. Беше благодарен и ми поиска цигара.“\nСтрахът спира да бъде страх, когато познаваш това, от което се страхуваш. Според този човек бежанците не създават проблеми, създаваме си ги ние с недоверието си.\n„И в крайна сметка имаме и много други хора, които са дошли от други държави и са решили да живеят тук. Да – не са избягали от някаква лоша обстановка, но са решили, че тук искат да живеят. Пак не са българи и тях ги приемаме добре, в крайна сметка, между нас. Не се страхуваме от тях, защо да се страхуваме от тези?“\nОт разговорите излиза, че хората, които имат контакт с бежанците, не се страхуват от тях. Означава ли това, че единствената причина за страха е непознатото? И че всъщност ние не се страхуваме от бежанците, а се страхуваме от това, което си представяме за тях, понеже не ги познаваме? Излиза, че ние се страхуваме от самите себе си и от собственото си въображение. Това, че някой някога е казал, че бежанците се занимават с незаконни дейности, кара всички да си представяме, че те са едни престъпници, но когато попиташ човека виждал ли го е с очите си, обикновено се оказва, че не е. И в крайна сметка излиза, че страхът е този, който създава най-големите проблеми, без реално да има такива.\nДонякъде от разказите излиза, че и поведението на самите бежанци в малки и големи градове се различава. В софийските интервюта по-често хората дават примери за враждебно настроени бежанци, докато в малък град, в Харманли, това е рядкост. От една страна, вероятно това се дължи и на самия факт, че в малкия град възможността да срещнеш и да влееш в контакт с другия е много по-голяма, а когато влезеш в контакт, ти започваш да опознаваш това, от което се страхуваш и така постепенно спираш да се страхуваш. В големия град хората са много по-изолирани дори и от самите себе си, дори и от собствената си общност. Условията за събиране стават все по-малки и по-малки, което прави хората мнителни и подозрителни. Това важи и за двете страни. Местните жители се пазят повече и избягват контакт, съответно и бежанците се държат в своите си среди, където е познато и сигурно.\nПри бежанците също има известна доза страх, макар че ние си мислим, че те вече няма какво да губят, но не е съвсем така. Те се притесняват за себе си, за семействата си, предпазливи са, често пъти недоверчиви. Много от хората, работещи с тях, разказват, че им е било необходимо много време в началото, докато спечелят доверието им. Така страхът всъщност пречи и на самите бежанци при контактите им с местните жители, но все пак по-често се случва те да търсят контакт, отколкото обратното. Страхът прави хората агресивни и подозрителни и това важи колкото за нас, толкова и за тях, защото в крайна сметка всички сме хора.\nНастройката на хората едни спрямо други, се променя, когато се опознаят. Като при малкия принц, вече можеш да кажеш, че това не е просто роза, а това е моята роза, моят приятел.\n Сирия и Ирак са били част от Османската империя и чак в последствие, когато османската империя се разпада те остават автономни държави.\n← Заключителна дискусия „Смях срещу омразата“\n„Законът Алън Тюринг”: хиляди гей мъже в Англия и Уелс ще бъдат реабилитирани →\n12.10.2021 12.10.2021 Marginalia\t257история, международно законодателство, съветска окупация\n18.10.2021 18.10.2021 Евгения Калинова\t95Вт.св.в, история, Отечествен фронт, Петко Стайнов, Чърчил\n30.07.2019 07.08.2019 Стефан Дечев\t608


Изправят на съд пенсионерка и синът й, теглили пари от чужда дебитна карта – Труд\nИзправят на съд пенсионерка и синът й, теглили пари от чужда дебитна карта\n04.02.2020 • 17:22\nОкръжна прокуратура – Велико Търново внесе в съда обвинителен акт срещу пенсионерка и нейния син, теглили пари от чужда дебитна карта, без знанието на собственика.\nОбвинението срещу Д.Б е за това, че на 31 март миналата година използвала банкова карта и изтеглила 400 лева. Обвинението срещу синът й е за това, че същия ден в Полски Тръмбеш на два пъти източил общо 380 лева.\nОбвиняемата и пострадалата били настанени за лечение в една стая, в болнично отделение. На 30.03.2019 г., привечер двете жени излезли извън района на болницата и отишли до магазин, за да си купят нещо за вечеря. По време на пазаруването от портмонето на пострадалата изпаднала дебитната й карта. Обвиняемата забелязала това, навела се, взела картата и я прибрала в джоба си. Когато обвиняемата останала сама в болничната стая решила да потърси ПИН – кода за взетата банкова карта.\nОтворила нощно шкафче на пострадалата и видяла в него портмоне, в което намерила написан на листче ПИН код. На следващия ден, обвиняемата станала много рано и отишла да си вземе кафе. На банкомат проверила колко пари има по чуждата карта и изтеглила 400 лева. Същата сутрин позвънила на сина си и му поръчала да дойде до болницата и да й донесе пижама. При посещението, дала на сина си дебитната карта заедно с ПИН кода за нея. Казала му, че я е намерила и е изтеглила 400 лева, а той да изтегли останалите пари. Прибирайки се към дома си, обвиняемият спрял в град Полски Тръмбеш и на два пъти изтеглили останалите 380 лева, след което изхвърлил дебитната карта. В следващите дни покрил свои заеми във фирми за бързи кредити.


Начало › Хомеопатия › Хомеопатична смес при херпес (по устните)\nПоръчай за 5,000.00лв. + Купете Хомеопатична смес при херпес (по устните) или друг продукт от нашата промоционална секция за да получите 2% отстъпка.\nХомеопатична смес при херпес (по устните): Веднага при появата на херпеса Ако лезията е везикуло-булозна (+ 4.40лв.) Ако везикулите (мехурчетата) са пълни с гноевидно съдържимо, жълтеникава кора и сърбеж (+ 4.40лв.)\nХомеопатична смес при херпес (по устните) – комбинация от монопрепаратите на Боарон\nХомеопатична смес, която се състои от няколко монопрепарата и варианта, според вашите симптоми и оплаквания. Тази смес следва да успокои неприятните болки и да спомогне за излекуването на херпеса. Голяма част от хората носят в себе си вирусът на херпес, който се проявява при стрес и нервни състояния, при настинки или замърсявания на деликатната кожа на устните. Хранителна добавка, която НЕ е заместител на здравословния и разнообразен хранителен режим. Не предизвиква привикване и е подходяща за дългосрочен прием. При остри състояния консултацията с лекар е задължителна!\n(От падащото меню може да изберете хомеопатична смес, според вашите оплаквания и симптоми.)\nВакцинотоксинум (Vaccinotoxinum) 15 CH - приблизително 80 гранули\nКантарис (Cantharis) 9 CH - приблизително 80 гранули\nМезереум (Mezereum) 9 CH - приблизително 80 гранули\nВеднага при появата на херпеса: Приемете Вакцинотоксинум (Vaccinotoxinum) 15 CH – 10 гранули. След това приемете и Рус Токсикодендрон (Rhus toxicodendron) 9 CH + Апис Мелифика (Apis mellifica) 15 CH по 5 гранули от всеки монопрепарат на всеки час до подобрение. Поставете гранулите под езика до пълното им разтваряне. За локално приложение в стадия на заздравяване използвайте Хомеоплазмин (Homeoplasmine), маз, нанасяйте от мазилото 5 пъти на ден.\nАко лезията е везикуло-булозна: Приемете Вакцинотоксинум (Vaccinotoxinum) 15 CH – 10 гранули. След това приемете и Рус Токсикодендрон (Rhus toxicodendron) 9 CH + Апис Мелифика (Apis mellifica) 15 CH по 5 гранули от всеки монопрепарат на всеки час до подобрение. Включете към тази схема и Кантарис (Cantharis) 9 CH по 5 гранули, 4 пъти на ден до оздравяване. Поставете гранулите под езика до пълното им разтваряне. За локално приложение в стадия на заздравяване използвайте Хомеоплазмин (Homeoplasmine), маз, нанасяйте от мазилото 5 пъти на ден.\nАко везикулите (мехурчетата) са пълни с гноевидно съдържимо, жълтеникава кора и сърбеж: Приемете Вакцинотоксинум (Vaccinotoxinum) 15 CH – 10 гранули. След това приемете и Рус Токсикодендрон (Rhus toxicodendron) 9 CH + Апис Мелифика (Apis mellifica) 15 CH по 5 гранули от всеки монопрепарат на всеки час до подобрение. Включете към тази схема и Мезереум (Mezereum) 9 CH по 5 гранули, 4 пъти на ден до оздравяване. Поставете гранулите под езика до пълното им разтваряне. За локално приложение в стадия на заздравяване използвайте Хомеоплазмин (Homeoplasmine), маз, нанасяйте от мазилото 5 пъти на ден.\nВакцинотоксинум (Vaccinotoxinum) 15 CH – Произход: Биомедикамент - противовариолна ваксина\nВакцинотоксинум е хомеопатичен лекарствен продукт със строго специфично и много ефективно действие. Използва се при:\n- молускум контагиозум\n- херпес по устните или носа\n- генитален херпес\nРус Токсикодендрон (Rhus toxicodendron) 9 CH – Произход: отровен шмак\n- силно сърбящи мехурчета (везикули)\nКантарис (Cantharis) 9 CH – Произход: испанска муха\nТипични симптоми, които монопрепарата Cantharis повлиява:\n- изгаряне с образуване на мехури по кожата\nМезереум (Mezereum) 9 CH – Мезереум - е близък до Рус Токсикодендрон, с тази разлика, че мехурчетата, които ще лекуваме са изпълнени с мътно, жълтокафяво гнойно съдържимо. След пукването на тези мехурчета се образуват белезникави или кафеникави корички.\nСимптоми и клинични показания:\nЕдна хомеопатична смес е достатъчна приблизително за 3-4 дневен прием.


Та казвам: Ако ние разглеждаме от чисто човешко гледище и казваме, че някои неща са прави, а други не, има една правда, която е човешка. Ние трябва да се съобразим с нея. Има една правда, която е Божествена. Ако поддържаме правдата, тя има острия от две страни. Тогава ние се намираме в положението. Щом попаднем в ръцете на правдата, тогава ние попадаме в ръцете както котката и лисицата, които били хитри, попаднали в едно такова дело. Котката намерила доста хубаво сирене и отишла при лисицата да го разделят по братски. Лисицата казва, теглилки трябва да намерим. Аз имам един приятел, лъвът, той да раздели това сирене. Носят сиренето, отиват при лъва. Той турил сиренето на везните, начупил го на две парчета и го турил на двете блюда. На страната, на която натежавало, той взимал парчето и отхапвал. После от другата страна отхапвал, понеже било по-тежко. И така сиренето започнало да се намалява. Тогава лисицата казала: „Стига толкоз.“ – „Не, не, аз обичам точно да е.“ Та всичката наша правда в света свършва в края на краищата с онова, което ние искаме. Ние го изгубваме. Съвсем не искам да ви говоря. Ние изгубваме младостта, без да знаем. Всеки ден има нещо, което ни мами. Всеки ден виждаме, че се подхлъзваме. Не се качваш нагоре. Младостта е качване нагоре, а старостта е отиване надолу. Започваме да търсим. Тъй не трябва да се ходи. Щом започнеш да мислиш, че върхът е за тебе, ти си млад. Казваш: „На върха едно време като млад ходих. Сега съм стар, възрастен съм.“ Но ти не разсъждаваш правилно. Щом не можеш да ходиш на планинския връх, ти си взел обратния наклон. Когато започваш да се боиш от мъчнотиите в живота, ти не си от младите хора. Когато се плашиш от сиромашията, ти не си от младите хора. Когато се плашиш от злото, ти не си от младите хора. Защото младият човек не знае какво е зло. Захване се, бори се със злото. Старият, обаче, той турил позицията, отдалечил се, с далекобойни стреля. В него има голяма стратегия. Вземете, често в съвременния културен живот има една лъжлива идея, че човек може да се поправи. То е верно, че може да се поправи, но кой може да го поправи? Който го е създал. Бог, Който го е създал, може да го поправи. Но човек, който не е създал човека, не може да го поправи. Следствие на това, другата идея често препоръчват. Често на младите момци и на младите моми често препоръчват: Ти се ожени за него, че ще го превъзпиташ. После проповядват, казват: Ти се ожени, че ще подигнеш душата и. Но как? Въпросът седи така. Може да я подигнеш ето как: Аз ако бях, бих ви препоръчал тъй. Един момък, ако се влюби в една мома, ако той е богат, да и приготви една богата прикя на тази мома. Да и намери един хубав момък и да се ожени за нея, но той да не се жени за нея. Сега, дали вие сте съгласни или не, то е мое частно мнение. Аз бих препоръчал това, понеже няма да се карат. Той минава за благодетел и я осигурява, и тя ще има хубава мисъл. Ако се ожени заради нея, няма да се минат два месеца и тя ще му тури една опашка отзад. После, след една година ще му тури и два рога на главата, а след десет години няма да има грях, който да не му тури. Сега, това са възможности. Аз разглеждам нещата от възможностите. Когато сближаванията между хората са неестествени, какви възможности може да произлязат? Днешната наука е доста успяла. Когато се женят двамата, може да ви кажа могат ли да живеят или не. Да допуснем, че и двамата са крайно честолюбиви, щестлавни, те не са един за друг. Пък и двамата са гневливи, главата им е широка при ушите. Единият е като барут и другият е като барут. И религиозен да е, честолюбив като стане религиозен, пак е честолюбив, даже тогава има опастност да стане по-горд. Той има щестлавие и той си мисли, че е някое божество, голямо мнение има за себе си, на всичките хора гледа отвисоко. Та казвам: Вие имате ли мнение за тия, горделивите хора? Те привидно са много скромни, имат едно християнско смирение. Ти, за да познаеш този човек, дай му пари, дай му власт, за да го видиш какъв е. Като го познаеш, ти си го намерил. Когато той е сиромах, макар и да седи със скръстени ръце, ти му дай условия. Ако аз на вас ви дам едно змийско яйце, на един гълъб, на една гургулица, всичките са много кротки, но излюпете ги и вие тогава ще видите всяко яйце какъв характер има.\nТа казвам: Храната, която слиза отгоре, дава живот. Онзи живот, който слиза от небето, има за цел да преобрази сегашните хора. Човек по никой начин не може да се преобрази, ако той не измени храната си. Дотогава, докато храниш вълка с месо, той ще си остане вълк. Дотогава, докато змията храниш с птички, гургулици, тя ще остане змия. Каквото учение вие може да проповядвате, но храната определя характера. Виж човек с какво се храни, за да видиш какъв е характера му. Аз веднъж минавах на улица „Леге“. То беше отдавна. Там имаше една месарница, до един часовник. Минава една млада жена, около 28–29 години, много угледна, красива. Веждите тънки, лицето хубаво, обърна ми внимание, наблюдавам. Тя влиза в месарницата и се обърна към мене, той и отрязва от тия салами. Като отвори очите си като котка, като видя месото, измени се лицето и, изчезна красотата, която имаше, като че виждаш един звяр. Отряза и едно парче около половин килограм от салама, отвори чантата, тури го и изведнъж се измени лицето и, тури маската и излезе навън. Казвам: Само като помириса месото, се прояви нещо друго в нея и като излезе навън, пак си беше както преди.\nАз често съм привеждал и пак ще приведа един пример. При един богат банкерин, в Ню Йорк, който минавал за голям скъперник, ходили високопоставени, почтени дами при него да им даде стотина, двеста долара. Веднъж отива при него една красива американка и в името на Исуса Христа да подигне един фонд, като влиза, усмихва се, поглежда го в очите и той като я погледнал в очите, трепнало му нещо и казва: „Какво обичате, какво заповядвате?“ – „Виждам, че сте много добър, може ли да ми услужите заради Христа?“ – „Как не, може, може. На ваше разположение съм.“ Отваря касата и дава. Казва: „Пак заповядайте, аз съм на ваше разположение.“ Казвам: Тази мома имаше Илиевия кожух, имаше и Мойсеевата тояга, дигна, отпуши се туй, стегнатото сърце, отвори го. Сега вие ще кажете, тя му завъртяла ума. Аз бих желал и вие така да можете да завъртате ума. Аз бих ви дал правото, който и да е богат човек по същия начин да му завъртите (ума) за делото на Христа да даде пари. Аз бих желал да завъртите ума на кой да е пияница, да не пие. Аз бих желал да завъртите ума на кой да е крадец, да не краде. Аз бих желал да завъртите ума на кой да е убиец, да не убива. Аз бих желал да завъртите ума на всички държавници, да завъртите ума и да се оправят работите. Ние се спираме и проповедниците, и верующите казват: „Когато дойде Христос, Той ще уреди всичко.“ Вярно е, когато дойде Христос. Но Христос, това е символ на великата Любов, която сега действува в света и всеки един от вас е уд на Христа. Той трябва да употреби тази любов. И когато дойде да се прояви правдата в човека, той трябва да покаже своята правда, той трябва да покаже изкуството, той трябва да покаже, да си тури ръката на пианото, на цигулката и когато дойде да свири пианистът или цигуларят, какъвто и да е инструмент, неговите очи в дадения случай трябва да знаят как гледат и всичкото ни богатство седи в лъчите на Слънцето. Ако вие можете да акумулирате слънчевата светлина! – Има такива лъчи, които минават и заминават, ние ги спираме и ако бихте ги спряли, сиромашията и болестите отдавна щяха да изчезнат. Гледаш Слънцето и казваш, трепна сърцето. Всеки ден непреривно богатство иде. При туй всичкото богатство, баща ви, който е милионер, вие ходите да просите. Аз уподобявам сегашните хора на онази циганка, която била много красива и се оженила за един царски син, направил я царица, но по стар навик обичала да проси и не и бил сладък царския хляб и турила брашно на няколко купчини из стаята, че ходила да проси от всяка купчина и ще тури в дисагите и от това брашно ще направи хляб, да и е сладък. Вие правите всеки ден като тази циганка, ходите да просите. Казвате: „Изпросих си днес.“ Няма нужда да просите. Трябва да дойдем в света, не до онова положение да просиш, но онзи, при когото отиваш, той да е предвидил твоите нужди. Ти преди да си попросил, той да ти покаже. Пък, ако трябва аз да ида да го убеждавам и той едва да даде нещо, това е един стар навик. Остане ли аз да убеждавам брата си, че ми е брат, че любов трябва да имаме, туй братство не струва. Брат ми трябва да съзнава, че ми е брат. Вчера дойде един брат, не зная, може да е тука, носи доста хубава скулптура, направен един шоп на едно магаре, доста хубаво е направен шопът и магарето е направено. Български шоп, направен с луличка на магарето, седнал и върви. Казва: „Искам да купите това магаре.“ Една млада сестра се намеси, казва: „Тук не може да се продава шоп на магаре, в нас може да се рисува.“ Той се обиди. Аз сега искам малко да разгледам тази работа. Казвам: Имам високо понятие за твоето изкуство. Аз считам, че този шоп и туй магаре са родени, те са като деца. Сега да ги продаваш за нищо и никакво не става. Казвам: Колко искаш? – Той казва: „Колкото обичаш.“ – Колкото аз обичам, добре. Аз отивам отгоре и колкото аз обичам, вземам 40 лева, слизам долу и турих една книга да му подаря. Гледам най-първо дали ще вземе парите или не. Той казва: „Господине, аз най-малко 100 лева ги продавам.“ Рекох: Ще извините, елате в събота, ще намерим още 60 лева, този шоп струва. Казвам: Магарето е по-умно от шопа. Физиогномически аз за магарето давам 100 лева, умно магаре е. Като го погледнах, казвам: Шопът не си го направил доста угледен. Няма израз, няма психология, магарето е замислено, лицето му, като седи магарето, казва: „Виж как се качил на гърба ми.“ Сега аз трябваше да ви го донеса. Втори път може да ви го донеса, ще го харесате ли или не.


Настинка, грип или коронавирус? : Общи здравни теми\nот iriny » 10 Мар 2020, 11:59\nЗдравейте! Не искам да ви прозвучи истерично, но се притеснявам. От 2-3 дни имам упорита хрема и главоболие. Не се чувствам отпаднала, нито имам кашлица или температура. Все още не съм ходила при личната си лекарка... При нея сега е лудница... има много болни от грип. Дори и по телефона не мога да се свържа. В момента сме в грипна ваканция и се лекувам сама вкъщи с капки за нос, Фервекс и чай с мед и лимон, като гледам да не излизам навън. Не зная къде съм настинала или прихванала някакъв вирус, но практически може да е навсякъде. Успокоява ме фактът, че нямам висока температура, но задължително ли е да я имам, за да съм болна от грип или не дай Боже от коронавирус? И аз вече не зная какво да правя... Какви са симптомите и как да разбера дали съм само настинала или е нещо по-сериозно? Притеснявам се не само за себе си, но и за мъжа ми и детето. Хубавото е, че те за сега са добре! Гледам да не се мотая много около тях, нося маска и спя в отделна стая, но не съм сигурна дали това е достатъчно, за да ги предпазя. Какво ще ме посъветвате?\nRe: Настинка, грип или коронавирус?\nот Паулу Коелюв » 10 Мар 2020, 18:27\nНе е чудно, че задаваш такъв въпрос при тази медийна истерия. Чудното е, че не си се консултирала с лекар, което е силно препоръчително! За твое успокоение мога да кажа, че едва ли имаш грип или си се заразила с коронавирус. Макар че симптомите на върлуващия в момента грип Б и Ковид - 19 са сходни, доколкото разбирам нямаш нито един от тях. Обикновена настинка или възпален синузит според мен, но както казах - отиди на лекар!\nот Innerlane » 11 Мар 2020, 09:51\nИмате риновирус, не коронавирус или грип.\nКоронавирусът покосява директно долните пътища на дихателната система и започва с кашлица, не с хрема.\nИ при грипа, и при коронавируса се наблюдава висока температура, болки в мускулите и силно общо неразположение.\nот iriny » 11 Мар 2020, 17:58\nInnerlane написа: Имате риновирус, не коронавирус или грип.\nМного благодаря! Успокоихте ме. Не, че не ми е дискомфортно, но все пак е по-малкото зло.\nот YoannaYordanova » 11 Мар 2020, 19:18\nпредоставеният телефон за информация относно Коронавируса цял ден не отговаря. Към кого мога да се обърна относно повече информация за симптомите.\nОт два дни съм с настинка или поне така си мисля. Първия ден имах болки в гърлото и по скоро в лявата сливица, на следващия ден се появи запушен нос и тежест в лявата част на главата. Отидох на лекар УНГ, който каза, че имам възпалено гърло и остър максиларен синузит. Изписа ми Аугментин 1 гр. с прием на 8 часа през първите 4 дни, а до 10 ден - прием през 12 часа. Зиртек Д, Назодрен, Синулан Дуо Форте, Глимбакс за гаргара.\nСлед 2 часа от приема на лекарствата вчера, започна кашлица, която мога да определя като влажна с частично отхрачване. И лека секрекция от носа. В следствие на кашлицата започнах да усещам лека болка между ребрата. Днес ходих до личния ми лекар, но той категорично отказа да ме преслуша и да се доближи до мен. Температура и досега нямам, но не знам дали ще кача, при условие, че приемам антибиотик, а в деня преди да започна да го приема, профилактично съм пила Колдрекс таблетки и упсарин. Не ми се обикалят болници безцелно в този момент, а не знам дали имам реален повод за безпокойство. Не съм пътувала в чужбина, но съм имала контакт с хора, които са пътували.\nРегистриран на: 11 Мар 2020, 19:15\nот Лош Холестерол 007 » 11 Мар 2020, 19:50\nYoannaYordanova написа: Здравейте,\nНа кой телефон звъняхте? В сайта на Министерството на здравеопазването са посочили този: 02 807 87 57, от понеделник до петък, в рамките на работното време (от 8.30 до 17 часа).\nА що се отнася до симптомите, навсякъде, където успях да видя, казват, че при коронавируса няма хрема. Ковид-19 се характеризира с треска, висока температура, кашлица и най-вече със затруднено дишане (задух), защото атакува директно белите дробове. Ако усещате, че не ви достига въздух, съветът ми е незабавно да потърсите лекарска помощ.\nИБУПРОМ НАСТИНКА И ГРИП таблетки 200 мг / 6,1 мг * 12 от 08 март 2019г. Прочети повече ›\nИзползвайте лук срещу грип и настинка от 09 март 2016г. Прочети повече ›\nКонсумирайте мед и портокал срещу грип и настинка от 30 ное 2015г. Прочети повече ›


Мицански: Няма как да бележа от скамейката - Европейски футбол - Sportal.bg\nКайзерслаутерн 1:1 Дармщат 98\nФортуна (Дюселдорф) - Кайзерслаутерн\n30 май 2012 | 07:14\nИлиян Мицански вкара победния гол за победата срещу Холандия с 2:1 на "Амстердам Арена". Нападателят се завърна в националния отбор след добрите си изяви във втородивизионния Франкфурт, който се спаси от изпадане с голове на българина. Преди снощната контрола с Турция в Залцбург той говори пред "Стандарт".\n- Илияне, какво е чувството да вкараш на Холандия насред Амстердам, и то победен гол?\n- Страхотно. Като цяло мачът се разви добре за нас и показахме, че се опитваме да играем качествен футбол. Най-важното беше, че спечелихме. Успехът ще ни даде малко повече самочувствие.\n- Осъзнавате ли колко голяма е тази победа, въпреки някои приказки, че холандците не са се натягали много и са се пазели от контузии преди Евро 2012?\n- Да си призная честно, нито аз, нито момчетата сме се помислили за много велики след тази победа. Една нормална контрола срещу доста добър съперник. Може би с времето ще осъзнаем, че сме играли срещу едни от най-добрите футболисти в Европа и сме показали, че също можем да играем на високо ниво. А доколко са се напрягали холандците, това си е лично техен проблем. Според мен няма футболист, който да излезе да се разхожда по терена. Става въпрос за професионалисти от много висока класа, при които това не може да се получи.\n- Нямаш голяма база за сравнение, но какво промени Любо Пенев в националния?\n- Викан съм при Станимир Стоилов, след това Матеус не ми е пращал повиквателни. В момента ситуацията е коренно променена. Няма да казвам за какво точно става въпрос. Само ще отбележа, че разликата е огромна. В положителна посока, което е най-важното за България. Ще спра дотук защото не съм аз човекът, който трябва да оценява треньора и футболистите. За всеки в момента е радостно, че в последните два мача отборът се представя добре. Дано това да продължи.\n- Първите шест месеца от последния сезон бяха кошмарни за теб. Как успя да се отърсиш от шока, който изживя в Кайзерслаутерн?\n- Със сигурност това бяха най-тежките месеци в кариерата ми до момента. Период, в който тренирах за здраве и с нетърпение чаках края на есента, за да отида някъде да играя. Когато един футболист си вярва и е наясно какви цели преследва, то нещата се получават. Рано или късно всичко си идва на мястото. След тези 6 месеца, в които не играх изобщо, получих добър шанс от скромен отбор от Втора Бундеслига (б.а. ФСФ Франкфурт). Бях длъжен да се възползвам, защото ставам на 26 г. и нямам време за губене. Времето минава, а трябва да се играе и да се вкарват голове.\n- Ако не беше напуснал Кайзерслаутерн сега, нямаше да има национален отбор и този гол срещу Холандия.\n- Много пъти ми е минавала тази мисъл през главата. Когато един футболист не играе, тръгва надолу, надолу, надолу... Аз си знам доколко е била моя вината да не влизам дори в групата и доколко на други хора.\n- Доколко вината е твоя и каква е истината за отношението на треньора Курц към теб?\n- Това, което се говореше, че съм имал някакви травми и затова не съм играл, е лъжа. За година и половина съм бил контузен два пъти за по 20 дни. Дали вината е в мен, всеки сам може да прецени. Преди това играх в Полша, където за 2 години имам 30-40 гола, а може и повече. Сега във Франкфурт пък за шест месеца съм отбелязал 9-10 гола и 4-5 асистенции. Когато един футболист е на трибуните, няма как да вкара гол. Лошото е, че някои хора в България бързо забравиха какво съм направил и колко съм се трудил, за да стигна до Бундеслигата. Иначе аз бях спокоен през цялото време и знаех, че ще дойде моментът, в който пак ще започна да вкарвам.\n- Следиш ли какво се случва в Кайзерслаутерн и ще се върнеш ли там?\n- В момента бъдещето ми е абсолютно неясно. Имам договор за още 2 г. с Кайзерслаутерн. Те обаче изпаднаха във втора лига, а на мен ми се играе в по-добър отбор. Разбира се, сам не мога да отида никъде, трябва някой да ме поиска. Следващия месец ще видим как ще се развият нещата. В момента нямам никаква представа.\n- Сега ти предстои заслужена почивка, какво си планирал?\n- Още нищо. Първо да се оправи малко времето в България и тогава ще го мисля. Ходи ми се до морето и дано да имам възможност да отида.\nСпортни новини Прочетена 11763\nВ по добър отбор *** Рейтинг: 0 0\nстрахотен футболист дано премине ф по добър отбор и най вече да се развива Рейтинг: 0 0\n30 май 2012 | 12:10\nМного е остроумен този Мицански.. Рейтинг: 0 0\n30 май 2012 | 11:42\nПОВИШИ СИ ДОХОДИТЕ ОТ СВ*РКИ УРУД Рейтинг: 0 0\n30 май 2012 | 08:40\nМицански с гол срещу Санкт Паули


🌍 Партийни горещи точки в Лас Вегас - 2020\nАко сте истински партизанин и сън е вашето най-малко любимо нещо да направите, тогава посещение на горещи точки в Лас Вегас определено ще те накара да се побъркаш! Не забравяйте да танцувате, както никой не гледа!\nСВЕТЛИНА в залива Мандалай\nКогато едно място има страхотна музика, а изпълнителите и диджеите водят таксата, нямате друг избор, освен да се насладите в най-голяма степен. Опитът в лекия нощен клуб в залива Мандалай със сигурност ще бъде вкоренен във вашия ум завинаги.\nНощен клуб Hakkasan в MGM Grand\nАко искате да се забавлявате до 4 часа сутринта, трябва да опитате посещение в нощен клуб Hakkasan в MGM Grand. Мястото е дом на световноизвестни диджеи като Стив Аоки, Калвин Харис, Тиесто и Хардуел.\nXS в Encore\nПредставете си как се забавлявате в басейн, където има клубна атмосфера. Звучи забавно? Тогава XS в Encore е точното място за теб. В дансинга има 18 фута въртящ се полилей, който със сигурност ще ви таксува за нощта.\nХиде в Беладжо\nАко някога сте искали да хвърлите партия с биселорети, тогава това е сред най-добрите горещи точки в Лас Вегас, Хиде в Беладжио може да направи вашата банда от момичета и да се блъскате, докато можете да се сблъскате с някои от най-високопоставените личности.\nШато в Париж Лас Вегас\nИскате да преживеете три различни преживявания през нощта? След това се отправете към "Шато" в Париж Лас Вегас. С площ от повече от 45 000 квадратни фута се разстила на два етажа. Човек може да се забавлява в нощния клуб с висока енергия, терасата отстрани на стената - палубата или цъфтящата покрива на градината. Мястото със сигурност има магия!\nСкалата на Венецианската\nRockhouse at The Venetian е един от най-добрите ултра гмуркане бар. Той също така има едно от най-добрите места за спортни ентусиасти, заради 80-те HD телевизора, които това място има. С най-добрата храна, музика и забавление това място е задължително посещение. Наистина, най-добрият опит със сигурност е в Лас Вегас.\nКакво чакаш? Опаковайте чантите си, вземете приятелите си и се насочете към тях горещи точки в Лас Вегас, Тъй като танцът е най-добрият начин да се забавлявате. Наздраве!\n15 туристически атракции с най-висок рейтинг в Севиля\nКъде да отседнете в Прага: Най-добри площи и хотели, 2018\n12 туристически атракции с най-висок рейтинг в Шотландия\nGanesh Chaturthi: Нека честванията започват\nDurshet: Приказка за две красавици


Преслава: Пиша и трия, толкова силно се вълнувам - Signal.bg\nПреслава: Пиша и трия, толкова силно се вълнувам\n17.02.2019 11:54 Signal.bg\nПреслава отново показа, че умее да избира точно своите песни и с тях бързо да достига до сърцата на феновете на най-популярната българска музика. На празника на любовта и виното – 14 февруари, тя поднесе своята дългоочаквана музикална провокация – “Изтрезняваш ли”. За по-малко от час видеото бе гледано от над 55 000 зрители в официалния канал на “Пайнер” в You Tube – Planeta Official.\n“Ето такава песен чакахме – тотален хит! – пишат феновете на певицата и допълват – За пореден път Преслава показа как се прави хубава музика. Определено се завръща истинското звучене на попфолка – такова, каквото всички харесват.”\nСамата Преслава не крие вълнението си и побърза да поздрави меломаните лично: “Честит празник! Чета коментарите Ви и се радвам, че Ви харесва. Пиша и трия, толкова силно се вълнувам!”\n“Изтрезняваш ли” е по музика и аранжимент на Даниел Ганев, а текстът е написан от Анастасия Мавродиева и Росен Димитров. Режисьор на лентата е Виктор Антонов, а оператор е Радослав Гочев. С нея те ни пренасят в историческия център на София – Ларгото и ЦУМ.\nПреслава е изключително красива, одухотворена и видимо сияе от щастие. По всичко личи, че Паола и Павел са нейния стимул, както в живота, така и в музиката.\nВ събота бе и международното представяне на песента в Лондон, където българите от цяла Великобритания се събраха на Фестивала на виното и любовта, организиран от в. “Будилникъ”. Преслава бе специален гост.\nВИЖ / Преслава – Изтрезняваш ли\nАнастасия Мавродиева, видео, Виктор Антонов, Даниел Ганев, Изтрезняваш ли, клип, музика, ново, Пайнер, певица, песен, Планета, попфолк, Преслава, промо, Росен Димитров\nПредишни: Фики с откровено признание за кариерата и семейството\nГалена остава твърдо на лидерската позицияНапред:


Постно неостаряващо Хрушчовско тесто | Рецепта от Веселият Готвач\nПостно неостаряващо Хрушчовско тестоРейтинг: Сложност: Любима на 19 готвача Снимката е добавена от tilliaСнимка 654321\n3 и 1/2 ч.ч. брашно – около 450 г200 мл вода100 мл олио7 г суха мая1/2 ч.л. сол2 ч.л. захар\nНачин на приготвянеВ съд се поставят водата, която не е необходимо да бъде предварително затоплена, маята, захарта и солта. С тел се разбърква, за да се разтвори и смеси всичко. Прибавя се олиото и отново се разбърква 3-4 пъти. Постепенно с разбъркване се добавят 3 чаши от брашното. Тестото се прехвърля върху плота и се омесва, като си използва останалата половин чаша брашно. Поставя се в подходящ съд, завива се със свежо фолио или се покрива с капак и се съхранява в хладилник най-малко 4 часа. Аз го приготвих вечерта. Тестото не се надига, не увеличава обема си 2-3 пъти, както при обикновеното тесто с мая. Това не трябва да ви безпокои, във фурната то се надига. Готовото тесто може да се употреби веднага щом се извади от хладилника. Оформя се по желание, не се оставя отново да втасва и се пече в предварително загрята умерена фурна 170-180 С.* 1 ч.ч. = 200 млРецептата е добавена от tillia на 8 Февруари 2015 г.Източник: http://trydiani.blogspot.com/2014/12/blog-post_14.htmlРецептата е участвала в конкурс Рецепта на месец Март '15 [Тестени]Още рецепти за:Хлябове и питки (без плънка) ⋅ Хлябове и питки с друга плънка ⋅ Универсални тестаСвързани статии:С какво да намажем питката?Подобни рецепти\n# 2tillia[Автор на рецептата]Иве, два пъти вече използвам това тесто, като втория път пробвах да изпека цял хляб със смес от различни брашна - бяло, типово, царевично и малко ленено. Резултатът беше същият. Планувала съм и други тестени изделия да приготвя с него, но всичко с времето си. Надявам се да ти допадне.12 Фев 2015# 1i4eto3421Точно такова тесто търсех. Благодаря Tillia.12 Фев 2015снимки отtillia[Автор на рецептата]\nПрестоялото в хладилника цяла нощ тесто. Личи си че не е втасало много.


Къде в България се предлагат изгодни rental cars услуги? – BurgasArena.com\nПубликувано на 11.03.2017 21.03.2019 от burgasarena\nКъде в България се предлагат изгодни rental cars услуги?\nМожете ли да се доверите на всеки, който ви каже, че ви дава автомобила си временно, тъй като вашият се е повредил или нямате такъв наличен изобщо? Същият въпрос можете да си зададете и когато се насочите към rental cars услугите у нас.\nМного фирми предлагат автомобили под наем, но на колко от тях бихте се доверили? Един от критерийте, по който се ръководят потребителите е цената на предлаганите превозни средства. И с право – винаги е по-добре да изберете по-изгодното от това да платите по-голяма сума за почти същия като характеристики автомобил.\nНие ви предлагаме да разгледате виртуалния каталог с автомобили под наем на mcars.bg, където освен ниски цени ще откриете и качествени возила за всякакви нужди. А нима това не е най-важното, когато избирате автомобили под наем?\nСайтът е собственост на фирма Мартелло, която има голям опит с отдаването автомобили под наем. Именно за това специалистите, които работят в него, са предвидили, че не всеки клиент може да посети град Плевен, за да наеме кола. Ако все пак искате да се възползвате от качествените им услуги – бихте могли да направите заявка за даден автомобил изцяло през сайта и да очаквате вашето ново превозно средство на деня и мястото, които сте посочили в договора.\nКрайната цена се определя от няколко неща. Като за начало за какъв период ще изберете да използвате наетата кола. Какъв модел е, какви характеристики има и т.н. Сами ще се убедите, че на mcars.bg имате достъпо до много и различни автомобили под наем. Цените им са такива, че да могат да покрият очакванията на всеки тип клиенти. Относно моделите – ще откриете такива за всякакви поводи, както и за ежедневно ползване.\nЕдна от причините все повече хора да се доверяват на предлаганите автомобили под наем в България е нуждата за временно възползване от превоз. Можете да разгледате, да направите заявка, и да поръчате желаната от вас кола до избраното от вас населено място. Не пропускайте да се запознаете по-подробно с услугата rental cars от Мартелло, още сега.\nКатегорииНовини Етикетиrental cars, автомобили под наем\nПредишна публикацияПредишни Къде могат да се намерят автомобилни новини?\nСледваща публикацияСледваща Как да разпознаете качествените ловни пушки от некачествените?


Новини от България – Намериха 200 000 кутии контрабандни цигари в цистерна за медицински газ.\nБлизо 200 000 нелегални кутии цигари от марката Raquel Slims е превозвала цистерна, задържана от митническите мобилни групи в района на ГКПП Илинден, съобщиха от Агенция "Митници".\nБлизо 200 000 нелегални кутии цигари от марката Raquel Slims е превозвала цистерна, задържана от митническите мобилни групи в района на ГКПП Илинден, съобщиха от Агенция “Митници”. Установено е, че цигарите са поставени в цистерната през малки прорези, а външната обшивка е замаскирана така, че отворите да останат незабелязани. По документи цистерната превозвала медицински газ от Италия за българска фирма. Установено е, че фирмата, посочена за получател, не очаква подобна пратка.\nцистерна за медицински газ


Съдът на ЕС ще отхвърли жалбите срещу обвързване на парите | Банкеръ\nСъдът на ЕС ще отхвърли жалбите срещу обвързване на парите със закона\nВаршава и Будапеща подкрепиха в Европейския съвет въвеждането на новите правила, но ги оспориха пред Съда на ЕС. Европейската комисия реши да не предприема мерки по новото законодателство, докато няма решение на Европейския съд. Това стана причина Европейският парламент да заведе иск срещу ЕК в Европейския съд. Днешните заключения на Бордона не са обвързващи за Съда на ЕС, но обикновено окончателните решения са съобразени със становищата на генералните адвокати.\nчетвъртък, 02. декември 2021 - 12:55


Написана от Златимир Коларов\nРазболях се, синът почина и се почна... – сподели той. Погледнах го с изненада и той допълни: – Катастрофа, с мотор. Карал с трийсет километра, от бензиностанция го засякла кола, друга го помела... – очите му се навлажниха.\nПосле жената ме напусна – къде ще се грижи за болен човек?... – поглади с длан изтънелите си бедра. – Живее си живота тя. Другият син се ожени в Козлодуй и там живее сега. Излязах на квартира – не й го ща апартамента на жена ми – и замълча. След малко продължи: – Понякога така започва – изведнъж, по много. После така върви с години...\nСлед това взех една разведена като мен. За три години дъщеря й завърши и тя замина за Германия. И пак останах сам... – очите му пак се насълзиха.\nБаща ми ме кара да отида при него на село, в Тетевенско. Осемдесет и петгодишен е, но се държи. Тази ракия е от него, двойна преварка – извади от торбичката еднолитрова бутилка и я остави на бюрото.\nЩе я запазя за себе си – уверих го аз, за да го зарадвам, че жестът му е оценен.\nКато се закрепя да мога да се справям сам, да не му тежа на баща ми, ще се върна на село. Там, на чист въздух, с екологична храна, може пък да ми е по-добре, може да се отрази добре на болестта? – погледна ме той в очите.\nМоже – уверих го аз.\nИ аз така си мисля. Ще се върна... – замълча и допълни: – Е, да не ти отнемам повече от времето – надигна се той с усилие и излезе от кабинета.\n© Златимир Коларов


Кой ще спечели от нарастващото недоверие към Huawei в Европа?:: Investor.bg\nГолемите играчи на пазара, с които компанията се конкурира, са само два и те са от Стария континент\nСветовният пазар на 5G оборудване е доминиран от три компании: китайската Huawei, финландската Nokia и шведската Ericsson. Заедно те са отговорни за около 80% от базовите станции за 5G по целия свят, а доскоро Huawei беше водеща благодарение на висококачественото си оборудване на конкурентни цени, пише Quartz.\nНо американските служби вярват, че Huawei е свързана с китайските военни и Комунистическата партия и това представлява заплаха за сигурността. Наскоро САЩ забраниха на компании, които използват американски технологии, да продават чипове на Huawei. Това пък спира достъпа на китайския гигант до съществени компоненти като чиповете. Освен това САЩ оказват натиск на своите съюзници да не позволяват на Huawei да работи по техните 5G мрежи.\nСлучващото се има влияние и в Европа. През последните няколко дни Националният съвет за сигурност на Белгия забрани използването на оборудване на Huawei в основната част на 5G мрежата и ограничи използването му в мрежата за радиодостъп (RAN). Британското правителство обяви, че ще се откаже от технологиите на Huawei напълно до 2023 г. А основните телекомуникационни оператори в Германия заявиха, че няма да използват оборудване на компанията в основата на мрежата си.\nЕвропа е един от най-големите 5G пазари извън Азия и е дом на двама от лидерите в индустрията. А сега европейски компании и европейските технологични амбиции вероятно ще спечелят от нарастващото недоверие към Huawei.\nГолемият европейски преход към Ericsson\nВ историчски план пазарът на 5G инфраструктура в Европа е доминиран от Ericsson и Huawei, а Nokia изостава след тях, твърди Ричард Уиндзор, глобален технологичен консултант и основател на компанията за проучвания Radio Free Mobile. “Ericsson беше технологичен лидер, а Huawei беше ценови лидер“, коментир атой.\nСега според анализатори течението се обръща в полза на Ericsson.\nКомпанията оперира 17 5G мрежи в 13 европейски държави. Тя вече печели от засилените критики към инфраструктурата на Huawei в Европа. Оператори в Дания, Норвегия, Великобритания и Германия вече промениха доставчиците си – от Huawei на Ericsson, за своите RAN и основни мрежи. Отпечатъкът на компанията в Европа нараства.\nБазираната в Стокхолм компания печели и от американската подкрепа и липсата на конкуренция на европейския пазар. Като част от спора с Huawei Вашингтон предложи заеми на телекомуникационните доставчици, които искат да се откажат от оборудването на Huawei, включително в Бразилия и местните малки играчи.\nМинистърът на правосъдието Уилям Бар дори стигна толкова далеч, че през февруари предложи Съединените щати да купят или да вземат контролиращ дял от Ericsson и конкурента ѝ Nokia. По-късно администрацията на Доналд Тръмп отхвърли идеята.\nМеждувременно Nokia, европейският конкурент на Ericsson, закъсня за 5G битката и се бори да навакса, като поне по един показател се справя добре. През март компанията обяви, че разполага с над 3000 „съществени“ патента за 5G. Но въпросът за 5G патентите е горещо обсъждан. Европейското патентно ведомство твърди, че Huawei е подала най-много заявки за патенти на континента, а юридическата компания Bird & Bird проведе проучване през 2019 г., което включваше филтри за качеството, и установи, че Ericsson държи по-съществените патенти в областта.\nБлагодарение на висококачественото си оборудване и добрата си пазарна репутация, индиректната помощ от САЩ и проблемите на основните ѝ конкуренти Ericsson „направи технологично завръщане в зората на 5G”, твърди Иън Морис, редактор новини в посветеното на телекомуникационната индустрия издание Light Reading.\nИ все пак Ericsson си има и ограничения. Шведската технологична компания ще бъде обект на мониторинг през следващите три години във връзка със споразумение с американските власти, след като фирмата призна, че е подкупвала високопоставени лица в поне пет държави, което нарушава Закона за чуждестранните корупционни практики.\n„Ако погледнете на това от корпоративна гледна точка, може да кажете, че Nokia е по-добре управляваната компания“, твърди Уиндзор. Но според него Ericsson е „по-добря и по-силна“ от Nokia, и двете могат да спечелят от негативното внимание, насочено към Huawei, като натиснат бутона „Доверете ми се, аз съм финландска или аз съм шведска“ компания.\n5G амбициите на Европа\nНе само САЩ са погнали Huawei. Европейските власти говорят непрестанно за сигурността на основната инфраструктъра и позиционират въпроса за 5G в сърцето на европейската визия за технологично лидерство. Така те вдигат мерника на страни, които решат да ползват оборудване от Huawei.\nКитайският гигант отговори, като заложи на европейския пазар, който заедно с Близкия изток и Африка носи около 24% от приходите ѝ. Миналата година компанията подкрепи публикуването на доклад за индустрията, който твърди, че забраняването на оборудване от китайски фирми ще струва на европейските телекомуникационни доставчици 55 млрд. евро и ще доведе до 18-месечно забавяне. През февруари един от директорите на компанията в Европа заяви, че „Huawei е по-ангажирана с Европа от всякога“ и обяви, че ще отвори заводи на континента в опит да даде „5G за Европа, създаден в Европа“.\nТези усилия бяха приети с известен скептицизъм. През януари страните членки на Европейския съюз приеха обща политика и инструменти, които препоръчват изключването на високорискови доставчици от „ключови или чувствителни“ части от 5G мрежите.\nЗасега ротационният председател на Huawei Гуо Пин твърди, че компанията просто се бори за „оцеляване“.\nТагове: Nokia Ericsson Телекомуникации Huawei Technologies 5G мрежа


Документ № 52751 от 15.02.2013 г.\nУпражнение върху Алеко Константинов Литература | Уроци\n'Митологичната устна култура' - план-конспект на урок по литература за 9 клас Литература | Анализи\nНанси Хюстън - 'Разломи' Литература | Курсови работи\nНачало>Литература>Курсови работи>Психологията на човека от изтока в разказите на Иво Андрич\nТема: Психологията на човека от изтока в разказите на Иво Андрич\nПредмет: Славянски литератури\nИво Андрич притежава значителен и оригинален белитристичен талант. Докато преди втората световна война той отдава таланта си на разказа и новелата, след войната публикува и три романа, които окончателно го утвърждават като майстор на разказаното изкуство.\nИво Андрич е роден в Долац при Травник през 1892 г. Произхожда от семейство на занаятчия. Баща му умира, когато бъдещият писател бил на две години, и семейството обеднява напълно. Като дете Андрич расте в живописния град Вишеград на река Дрина и в Сараево, където свършва гимназия. Учи философия (специалност славянска филология) в Загреб, Виена, Краков и Грац, където полага докторските си изпити. Като гимназист участва в движението на националната омладина и по време на Първата световна война е арестуван от австроунгарските власти и е хвърлен в затвор. След Първата световна война постъпва на дипломатическа служба в носъздадената Югославияи живее дълги години в чужбина – в Рим, Букурещ, Мадрид, Женева, Париж, Берлин и др. По време на Втората световна война прекарва в Белград. Почива през 1975 г.\nМежду двете световни войни Иво Андрич заема предно място в югославските литератури като майстор на разказа и новелата. В разказа и новелата той продължава сръбските майстори на тези видове и особено онези, които произхождат и обърщата погледа си към Босна и Херцеговина, за да изобразят интересния живот на тези славянски краища.\nСюжети и образи за свойте разкази и новели Андрич намира в родния си край, който е опознал още от детство. За своите творби използва лични впечатления, документи и легенди. Босна и Херцеговина ни се разкриват като един особен свят със своите национални, социални и религиозни противоречия. Тук се сблъскват три религии: на православни, на католици и на мохамедани, и народностните различия през средновековието имат по-голямо значение от народностите. Животът, който Андрич рисува и който принадлежи на миналото носи в голяма степен затворен характер. Хората са затворени в тесен, житейски кръг, традициите са силни и определят идейно-емоционалния им свят, морала и постъпките. Животът обаче е твърде сложен. Появяват се конфликти, каквито другаде няма. Преживяванията на героите носят мрачни отсенки, превръщат се в трагедии. Хората са силни, буйни, чувствени, а предразсъдъците подтискат тяхната сензитивност.\nЗа да се изобрази всичко това е нужно писателско перо, което да разпелте много възли, да навлезе дълбоко в човешката психология. Такова перо притежава именно Иво Андрич.\nНовелата ,,Пътят на Алия Джерзелез” за пръв път разкрива таланта на писателя като значителен белетрист, способността му да нарисува живо посочения свят. Тоя свят се разкрива в голям брой разкази, които Иво Андрич написва между двете световни войни, публикува най-напред в списанията и после издава в отделни сборници – в 1924, 1931, 1936 г.\nАлия Джерзелез е юнак над юнаци от вида на Крали Марко у босненските мохамедани. Както християните се възхищават от силата и подвизите на Крали Марко, така и мохамеданите се възхищават от силата и подвизите на Алия Джерзелез. Алия Джерзелез обаче е юнак сред юнаци само когато е легенда, когато не слезе от коня си и когато не се смеси с обикновените хора като обикновен човек. Направил това, а така го рисува Андрич, той е непохватен, детски наивен, дори жалък. Особено безпомощен е, когато трябва да се справи с проблемата на любовта, с проблемата за жената. Тоя силен човек ставе смешен Дон Кихот. Девойките се измъкват изпод носа му в решителния момент и той напразно си задава въпроса: защо не може да се измине пътя до жената?\nРазказът на Иво Андрич има богат подтекст. Той буди размисли за малко грубата сила на народа, за надрасналия обществото човек и за неговото място в живота и обществото, за отношението на неособено похватния човек в любовта и т. н. При това е интересна и пъстрата картина на босненския живот, която писателят създава.\nВ по-нататъшните си разкази писателят навлиза все по-дълбоко в живота на Босна и нейните интересни представители. Той предпочита да рисува обикновени събития и герои. Съдбите на героите наистина са поставени често в зависимост от настъпилите промени в страната, но това са човешки съдби и интересуват писателя именно като човешки съдби. Чертите на Андричовете герои се разкриват в драматични борби за задоволяване на вечно незадоволената жажда в съвременните им условия на живот, в обра със самата жажда, в борба с преддразсъдъците, в борба с живота. Андрич няма предпочитания за известен слой – прявославни, католици, мохамедани. Той вижда навсякъде човека и иска да го изобрази пълно и многостранно. Човекът по-често не е господар на своя живот, той не е в състояние да постигне онова, към което се стреми, - и външните събития го притискат, и много злина има в рисувания живот – ето защо от рзаказите на Андрич звучат печални, дори трагични тонове.\nТака големият разказ ,,Мара – любовницата на везира” изобразява трагедията на девойка християнка, принудена да стане държанка на турски паша в Сараево. Действието на разказа протича върху фона на окупацията на Босна от Австро-Унгария в 1878 г.\nХубавата девойка Мара, още съвсем дете, е направена държанка на пашата. Нейната участ е характерна за епохата, когато турските владетели са били пълни господари на живота и честта на християнското население. Но не върху хищничеството и егоизма на господарите авторът е поставил акцента на своя разказ. Вели паша не е представен с черти на хищник, напротив, той притежава доста хубави човешки черти. Той, разбира се, има психологията ва вековния господар, който няма скрупули да направи едно младо хубаво момиче-християнче своя държанка. Към момичето се отнася добре и Мара забравя срама и страданието си в негово присъствие. Но поради окупацията на Босна той трябва да напусне Сараево, а с това и държанката си. Мара, която преди неговото замнаване изживява тревожни моменти, останала без неговата закрила, презирана и унижавана, с разкъсана от предразсъдъците душа, загива.\nТрагедията на Мара създават нейната среда, предразсъдаците, безсърдечието на хората, между които и на предствавителя на черквата монах Гърго, може би най-безсърдечния. Наистина още в първия момент Мара се ужасява при мисълта, че става любовница на турчин. Но по-нататък я измъчва съзнанието за срам и особено за грях. Това съзнание расте в досег със средата, която я презира. Ето как са описани преживяванията на Мара, когато за пръв и последен път отива на черква като държанка на пашата:\n,,Когато се помоли до черковната врата, всички глави се обърнаха към нея. Стари и млади жени, изпод черни или шарни кърпи, я измериха от главата до петите и още по-ниско наведоха глави за молитва. От всички страни я притисна омраза и презрение; толкова, че се вцепени и застана в средата на черквата. Никой не искаше да се помръдне и да ѝ направи място. Като в сън падна на колене – не осмеляваше дори да гледа олтара, на който беше нарисуван мършав и жълт светец, а не милата Богородица, както в тяхната черква в Долац.


Йога и поликистоза : Първите седем\nЙога е древно познание, което не би могло да се опознае изцяло от един човек, дори да му се отдаде за цял живот. Това е начин на живот, на отношение, на мироглед, на общуване, който ни дава отговор за всеки проблем, стига да имаме волята да го разрешим и да му отделим времето и вниманието, които се изискват от нас. Днес ще поговорим за йога и един специфичен проблем, от който страдата много жени по света – синдромът на поликистозните яйчници.\nЕто какво споделя Ручиха Ахуджа, домакиня за опита си с йога като начин да преодолее този здравословен проблем: “Преди 15 години ми поставиха диагноза поликистоза. Когато докторът ми го каза, аз много се изплаших. Започнах да се съмнявам дали някога ще мога да имам деца. Имах приятелка, която беше учителка по йога. Започнах да практикувам покрай нея. Лека полека, акнето ми изчезна и настроението ми не се променяше толкова често. Сега съм на 30 и съм майка на две здрави деца. Животът ми никога не е бил толкова прекрасен!” – Ручика Ахуджа, домакиня\nРучика е само една от многото жени по света със СПЯ (Синдром на поликистозните яйчници, поликистоза). Той не е толкова опасен, колкото звучи. Поликистозата е често срещано явление при жените в репродуктивна възраст. Най- малко 5-10% от младите жени (според проучване на Националния здравен институт) са с такава диагноза. Много от тях започват да признават ролята на йога като безопасен начин на лечение.\nИнтересното е, че все още не е ясно на какво се дължи поликистозата. Много лекари смятат, че е резултат от стрес, вследствие на съвременния нездравословен начин на живот.\nКакто д-р Пратима Малик, гинеколог в Болница Апойо, твърди: “Съвременната стресирана, работеща жена с големи амбиции е много предразположена към Синдром на поликистозните яйчници”.\nВъпреки че е невъзможно да премахнем изцяло стреса от ежедневието си, със сигурност можем да се научим как да се справяме с него. Помощта идва от практикуването на йога и медитация.\nКак да разбереш дали имаш синдром на поликистозните яйчници?\n• Нередовен месечен цикъл илилипса на такъв\n• Косопад и интензивно окосмяване на лице, гръб, стомах, ръце и крака\n• Тежка форма на акне\n• Честа смяна на настроението\nКаква е ролята на йога при Синдрома на поликистозните яйчници?\nУчението на йога обхваща много по-фини и дълбоки нива от това на нашето физическо тяло. Йога ни помага да освободим стреса, дълбоко натрупан в организма ни, което помага за подобряване на симптомите на СПЯ.\nАсаните (йога пози), предназначени за СПЯ, помагат за отваряне на тазовата област и предизвикват релаксация, а пранаямите (дихателни упражнения) са мощни техники, които успокояват мозъка. Заедно с тях вървят и няколко успокояващи медитации, които действат на много дълбоко ниво, помагат за детоксикацията на тялото и освобождават стреса от цялата ни система. И накрая – мощната мантра на Сударшан Крия, техника открита от Шри Шри Рави Шанкар, която ни помага да се справим с негативните емоции и честата смяна на настроението.\nЙога пози при поликистоза (препоръчани от д-р Седжал Шах, инструктор по Шри Шри Йога)\nРелаксацията е ключът към поликистозата. Можеш да релаксираш в позата като регулираш дишането си. Вдишвай дълго, продължително и дълбоко докато правиш всяка една поза.\nЗабележка: Всички асани трябва да се правят по време на йога клас под ръководството на учител, обучен да преподава Шри Шри йога. Пози, които оказват сериозен натиск на коремната област, не трябва да се правят от жени с този синдром. Уверете се, че релаксирате докато правите всяка от асаните.\nТези пози също помагат за отслабване (жените със СПЯ са предразположени към напълняване). Д-р Седжал Шах казва: “Дори и да успеете да свалите 5-10 % от телесното си тегло чрез йога и медитативни практики, вие ще се чувствате много по-добре. Те успокояват ума ви и облекчават стреса, предизвикан от качването на килограми, което води до нормализиране на месечния ви цикъл. Ако имате поликистоза е много важно всеки ден да отделяте достаъчно време за йога и медитация”.\nАсаните, които можем да практикуваме:\n• Поза Пеперуда – седни на пода с изправен гръб и долепи стъплата на краката едно о друго, като коленете са максимално сгънати, за да може стъпалата да са близо до тялото. Коленете се движат нагоре-надолу, подобно на крила на пеперуда. Тази поза може да е много полезна при Синдром на поликистозните яйчници. Недей да “пърхаш” с крака прекалено много; вместо това задръж позата за по-дълго време.\n• Още по-полезна е СуптаБадхаконасана (Легнала пеперуда), която е същата като поза Пеперуда, но в легнало положение. Това я прави изключително успокояваща. За още по-силно преживяване, може да си пуснете нежна музика и да сложите възглавничка под хълбока си. За начинаещи е препоръчително да се използва такава.\n• Бхарадваджасана (Завъртане на Бхарадваджа) е седнала позиция с усукан гръбначен стълб, която много помага на хора с поликистоза.\n• Чакки Чаланасана (въртящо се колело) е много просто упражнение с няколко предимства. Помага за масаж на черния дроб, бъбреците, панкреаса, матката и репродуктивните органи. Седнете на пода с прави и широко разтворени крака. Изпънете ръцете хоризонтално на земята и ги хванете. Правете кръгове с горната част на тялото – напред-надясно- назад-наляво. Вдишвайте докато сте напред и в дясно и издишвайте назад и в ляво.\n• Шавасана (Поза Мъртвец) е още една полезна асана, която трябва да се опита. Ако имаш Поликистозен синдром – колкото повече релаксираш, толкова по-добре се чувстваш, а тази поза позволява напълно отпускане на тялото в края на йога заниманието.\n• Падма Садана (комплекс от йога позиции) също е много ефективна за болните от синдрома.\n• Обърнете внимание, че не трябва да задържате дълго време пози, при които има натиск върху коремната област (Лък, Супермен, Кобра и Лодка).\n• Няколко кръга на Поздрав към слънцето с по-бързи темпове са добри за сваляне на килограми, но въпреки това е добре да правите само няколко бавни кръга на ден за по-голяма релаксация.\nРелаксацията е ключова дума при поликистоза. Пранаяма (дихателни техники) помага. Чрез пранаяма или дихателни упражнения се освобождаваме от стреса естествено. Д-р Седжал Шах казва, че жените със СПЯ е добре да правят по няколко минутки дневно Нади Шодан (Алтернативно носово дишане) и Бхрамари (пчелна пранаяма). Чрез дишането, пранаямите освобождават ума ни от стреса.\nНяколко съвета за Свързване с природата:\nЯжте натурална храна, избягвайте готовите храни.\nПравете упражнения редовно. Енергичното ходене е добро за поддържане на еднакво тегло.\nПрекарвайте повече време сред природата и оставайте сами със себе си.\nВземете мерки за успокояване на ума. Тревогите само ще направят проблема по-голям – слушайте музика, четете или прекарвайте време в градината.\nМедитирай и усети разликата\nТъй като стреса започва в ума и лека полека неговите ефекти се разпространяват и в тялото, много е важно да се насочим към нивото на ума. Това може да се направи чрез медитация. Американската Медицинска Асоциация е провела научно изследване, което изтъква голямата полза от тази практика.\n“Когато се вглеждаме дълбоко в себе си, лечението се случва само” казва д-р Седжал Шах. Няколко минути, седейки неподвижно със затворени очи, действа изключително успокояващо и ти дава правилна гледна точка, за да намериш решение на проблема, който те измъчва.\nПовечето жени, които имат диагноза Синдром на поликистозните яйчници, поставена в ранна възраст или в пуберитета, стават объркани и разстроени. Усвоявайки йога и медитация в ранна възраст ни помага да поддържаме тяло, лишено от болести и здрав ум.\nСударшан Крия е помогнала на много жени с поликистоза\nСарина Махбубани, пациент със СПЯ от 9 години, споделя: “За мен основният проблем беше акнето. То беше по цялото ми лице и беше толкова отвратително! Но въпреки това аз не пиех никакви хапчета. Бях на лека диета, с много салати и свежи плодове, пиех много вода и правех упражнения. Някои дни тялото ми се чувства подуто и тежко, а самата аз-инертна, тогава Сударшан Крия ми помага. Зарежда ме с енергия и ентусиазъм и се чувствам толкова по-добре!”\nСарина допълва, че Сударшан Крия и е помогнала да преодолее честата промяна в настроението, раздразнителността и негативните емоции. Здравословен хранителен режим, упражнения, йога и медитация са помогнали на Сарина да контролира симптомите си и да предотврати задълбочаване на проблема. Дори сега тя има много по-малко акне, за което да се тревожи!\nНаука и духовност: ръка за ръка\nМодерната наука вече започна да приема нарастващата роля на йога и медитация за лечение на някои болести като диабет и Сидром на поликистозните яйчниците. Заедно с лекарствата, които докторите предписват на пациентите си, те също препоръчват практикуването на йога и медитация. Д-р Чайа Патил, акушер-гинеколог в болница Фортис, споделя: „В днешно време, трябва да комбинираш наука с духовност, за да постигнеш по-добър резултат. И двете трябва да вървят успоредно”.\nВъпреки че причината за появата на поликистозния синдром е все още неясна, слава богу има различни начини за лечението му. Може да направиш своя избор и да му повлияеш чрез прост, умерен начин на живот, практикувайки йога. Избирайки това, ти трябва да правиш практиките си редовно, за да пожънеш ползите от тях.\nИ добрата новина е, че размерът на ползите, които получаваш от практиките е правопропорционален на усилията, които полагаш за тях. Така че дори и да започнеш с малко усилие, то ще ти се отплати!\nБидейки последователен в практикуването на йога е всичко, от което имаш нужда, за да престанеш да се безпокоиш за СПЯ.


Урсула фон дер Лайен трябва да си отвори очите и да проумее, че пътят на Северна Македония към ЕС минава през София\n2021-09-28 19:53 | коментара\nПредседателят на ЕК ползва заучени фрази и се мъчи да реализира някакъв „успех“, започвайки преговори с Албания и Северна Македония\nУрсула фон дер Лайен все повече затъва в собствената си безпомощност. На посещението си в Албания и Северна Македония тя заявява, че подкрепя започването на преговори за двете държави до края на годината. Говори за напредък, за реформи, за приятелство. Къде ги видяхте тези реформи, г-жо фон дер Лайен? Дори Държавният департамент на САЩ подчерта, че прилагането на законите за борба с корупцията в Република Северна Македония е слабо и селективно.\nВсе повече се убеждавам, че ръководителят на Европа няма никаква представа къде се намира, а вместо това ползва заучени фрази и се мъчи да реализира някакъв „успех“, започвайки преговори с Албания и Северна Македония. И това на фона на крайно неуспешния мандат на фон дер Лайен като председател на Европейската комисия.\nАко приемем, че Албания е покрила критериите, то аз не виждам причина страната да не бъде отделена от Северна Македония, която първо трябва да разреши спорните въпроси с България. А те всъщност не са толкова спорни, просто някой най-накрая трябва да скъса връзката с Белград и Москва и да потърси подкрепата на братска София. Ние винаги ще я дадем. Няма как обаче Зоран Заев да нарича България „нацистка държава“, без значение от визирания исторически период, просто защото в нашата държава не е имало нито нацизъм, нито фашизъм. Припомням само, че ние сме единствените, спасили своите евреи.\nНяма как ние да пуснем в ЕС държава, в чиито учебници се пише за „българския фашистки окупатор“, но не съществува и един ред за арестите, убийствата и преследванията срещу българите в Македония, нито по времето на Кралство на сърби, хървати и словенци, което по-късно е преименувано на Кралство Югославия, нито за времето на комунистическа Югославия.\nГодини наред ЕК ни представяше розова картина за Република Сърбия, но в последните дни виждаме резултата от провежданата лицемерна политика. За да говорим за бъдещето, ние трябва да се помирим с миналото, а това означава пълно скъсване с наследените югославски порядки и антибългарски позиции. Пътят на Северна Македония към ЕС минава през София!


Translation & Legalization BG Prevod - Преводи и легализация София\nTranslation & Legalization BG Prevod\nБГ Превод - Поръчай превод онлайн!\nПолучаване на офертаОбаждане до 088 458 2666Изтегляне на упътванияWhatsApp 088 458 2666Изпращане на съобщение до 088 458 2666Свържете се с насНамиране на масаНасрочване на срещаНаправете поръчкаПреглед на менюто\nИмате нужда от писмен или устен превод? Където и да сте, в България или в чужбина, просто ни се обадете по Viber, Skype или WhatsUp и ние ще Ви съдействаме веднага. Работим онлайн без почивен ден.\nВСИЧКО за КЛИЕНТА!\nНие от БГ Превод сме винаги отзивчиви и ориентирани към клиента. За нас е важно от какво има нужда ТОЙ - нашият клиент. Работим бързо и прецизно, винаги сме ОНЛАЙН, също и през почивните дни. Ние сме там, където имате нужда от нас и нашите езикови услуги!\nПубликувано на May 12, 2021\nПоръчай превод онлайн! Бързо и лесно, без да ходиш до офис.\nПросто снимай документа, изпрати ни го и ще получиш готовия превод по имейл или по куриер.\nПубликувано на Apr 20, 2021\nПреводът на епикризи изисква изключителни умения като детайлно познаване на медицинската терминология, медицинския жаргон и различните процедури. Нашите висококвалифицирани специалисти ще Ви помогнат с бърз и изключително качествен превод на епикризи от и към немски, английски, италиански, турски...\nЗнаете ли, че с навлизането на новите технологии преводачите работят със специализиран преводачески софтуер?\nЕдно от най-големите предимства за клиента при използването на специализиран софтуер е това, че той получава изготвения превод в абсолютно същото форматиране, в каквото е и изходният текст...\nНОВО: От днес БГ Превод изпраща всички готови преводи на хартиен носител по Спиди с наложен платеж. Продължаваме да обслужваме клиентите си изцяло онлайн.\nвъв време на несигурност и нестабилност се чувстваме задължение да Ви уверим, че нашата агенция за преводи не само не спира работа, но и непрекъснато обогатява листата си от нови клиенти. Работим, както винаги, на високи обороти, защото в основата на нашия би...\nБГ Превод приема и изпраща поръчки за писмени преводи изцяло онлайн по имейл, месинджър, Viber и Whatsapp. В момента извършваме устни преводи само по телефон, Skype и Viber.\nПубликувано на 16-Dec-2019\nЗа Вас и Вашия бизнес БГ Превод предоставя бързи и експресни преводи на документи. Поръчайте онлайн!\nИзключително сме доволни от услугите на БГ Превод! Отговориха ни много бързо (буквално минути след запитването) и дори извън работно време. Целият процес и комуникация бяха много гладки, лесни и приятни. Получихме готовия превод много преди крайния срок, който ни бяха дали. Наистина не очаквах, че толкова лесно и бързо ще успея с превода, който ни беше необходим и много благодаря на екипа на БГ Превод и специално Зорница. 🙏🙏🙏\nПрофесионално отношение, кратки срокове, съдействие за всеки детайл! Изберете тази фирма!\nИзключително професионално и бързо свършена работа! Благодаря!\n- Wenzeslaw J\nВашият партньор за езикови услуги!\nБГ Превод приема онлайн поръчки за преводи, легализации и други услуги всеки ден по имейл на office@bgprevod.com и skype: phoenix.lingua\nВашият надежден партньор за езикови услуги!\n088 458 2666\nSimeonovo, ul. 73-ta 2


След SpaceX, Tesla също уволнява масово служителите си - kaldata.com\nНачало IT Новини След SpaceX, Tesla също уволнява масово служителите си\nСлед SpaceX, Tesla също уволнява масово служителите си\n15:25 | 18.01.2019\nИзпълнителният директор на Tesla Илон Мъск обяви, че компанията съкращава 7 процента от своите служители на пълно работно време, за да намали разходите и да увеличи печалбите. Той разкри, че макар че Tesla ще реализира втора поредна тримесечна печалба, тя ще бъде по-малка от това, което компанията е спечелила през последното тримесечие. През последните години Tesla значително увеличи работата си, за да се опита да изпълни стотици хиляди поръчки.\n„През миналата година нараснахме с 30 процента, което е повече от това, което можем да поддържаме на поточната линия,“ каза Мъск, добавяйки, че компанията ще запази най-критичните за нея служители и подизпълнители.\nTesla ще трябва да направи тези съкращения, като същевременно увеличи производствения темп на Model 3 и ще направи много подобрения в производствения инженеринг през следващите месеци,“ каза той в публично писмо до служителите.\nПо-големият обем и подобренията в производствения дизайн са от решаващо значение за Tesla, за да постигне икономии от мащаба, необходими за производството на Model 3 със стандартния пробег (300 километра), стандартен интериор на 35 000 долара и все още да бъде на печалба.\nSpaceX на Мъск също обяви наскоро, че ще освободи 10 процента от работната си сила, за да финансира други проекти. След постигането на успех с двете компании, Мъск сега изглежда решен да харчи по-малко. Миналото лято Tesla обяви, че ще уволни до девет процента от работната си сила, след като производството на Model 3 започна да се движи в норми. В този момент компанията имаше 46 000 служители, така че допълнителните съкращения изглеждаха неизбежни, като се има предвид, че продажбите на Tesla все още са по-ниски от другите производители.\n„Има много компании, които могат да предложат по-добър баланс между професионалния и личния живот, защото те са по-големи и по-зрели или в индустрии, които не са толкова конкурентни“, казва Мъск. „Опитът за изграждане на достъпни чисти енергийни продукти в голям мащаб задължително изисква изключително усилие и безмилостна креативност, но успехът в нашата мисия е от съществено значение, за да се гарантира, че бъдещето е добро, така че трябва да направим всичко възможно, за да постигнем каузата.“\nПредишна новинаNetflix: Fortnite ни е по-голям конкурент от НВО\nСледваща новинаGoogle показа, как ще изглежда търсачката, ако бъде приета Директивата на ЕС за защита на авторските права\nОйде разходката ми до Марс, която бях планирал.\nДа не си служител на Мъск, подлежащ на съкращаване ??\nУморените коне ги убиват…\nКапитализма в действие, друго си беше с Ладите едно време, заводите кипяха от работа!\nОтговор на Бай Тошо\nПонякога накрая хората са нямали пари да купят колата и са си продавали номерата. Най-дълго се е чакало за “Лада”, около 10 години, понякога и повече. А по обясними за тогавашните времена причини, “Лада” втора употреба се е продавала по-скъпо от нова. Според публикуван в Държавен вестник от април 1988 год. тиражен лист на Държавната парично-предметна лотария, лек автомобил „Москвич-2140“ е струвал 6400 лева, лек автомобил „Трабант“ – 5660 лева, лек автомобил „Волга“ – 11860 лева. Бленуваната от всички “Лада” между 1983-1986 год. струва около 5-6 000 лв, а по същото време в Европа струва 10 000 западно-германски марки. През… Виж още »


Настъпва църковната Нова година, защо на 1 септември - DC news\nНастъпва църковната Нова година, защо на 1 септември\n01.09.2018 Автор: DC News\nНа 1 септември се отбелязва началото на новата църковна година или, както се е наричало\nоще в древността, „началото на индикта“. В миналото началото на новата църковна година се е наричало също „началото на индикта“.\nПрез VІ век по времето на имп. Юстиниан I Велики във Византия е въведено календарното летоброене по индикти (грц. индиктион, от лат. indictio = „обявяване“) – периоди от 15 години, когато се е извършвала оценка на имуществото, облагано с данъци.\nСамата дума индикцио в Римската империя е била използвана за обозначаване на точната сума данъци, дължими всяка година, като по този начин с новия индикт на императора започвала новата финансова година на империята.\nСпоред някои специалисти системата на индиктионите има египетски произход.\nОфициалното византийско изчисляване, т. нар. индиктиони на св. Константин Велики, започвало на 1 септември 312 г.\nХрамов празник в Асеновград за Архангеловден\nЧестит имен ден! Празнуват страхотни имена, вижте кои са те!\nЗдравният министър поиска от Църквата подкрепа за донорството